|  |  |
| --- | --- |
| **Elem tartalma: Szinodalitás – melléklet találkozó felépítésére**  | Kategória: egyéb |
| Szerző(k): Kis Domonkos  | Esemény: Találkozó |
| Kapcsolódó téma: Szinodalitás | Kapcsolódó előadás: Egy szinodális egyházért |
| Régió: Összrégió | Település:  | Időpont: 2022.03. |

Kapcsolódó anyagok:

2022\_03\_szinodalitas\_egy\_szinodalis\_egyhazert\_foeloadas\_ossz\_talalkozo

2022\_03\_szinodalitas\_a szinodalis\_ut\_eloadas\_ti\_talalkozo

2022\_03\_szinodalitas\_20\_kerdes\_csoport\_ossz\_talalkozo

2022\_03\_szinodalitas\_vademecum\_egyeb\_ossz\_talalkozo

2022\_03\_szinodalitas\_melleklet\_talalkozo\_felepitesere\_egyeb\_ossz\_talalkozo

2022\_04\_szinodalitás\_VEIL\_ifjusagi\_szintezis\_dok\_ossz\_egyeb

Törzsanyag:

**Így építs fel egy szinodális találkozót az előadás és a Vademecum alapján**

1. **A központilag elkészített kérdőívet a toborzással együtt küldjük ki.**

A kérdések úgy vannak összeállítva, hogy mindenki kitöltheti, ráadásul egyeseknek felkeltheti az érdeklődését annak nyitottsága. A kérdőív előregisztrációnak is minősül: ha szeretnék, kiválaszthatják, melyik program érdekli őket, és továbbítjuk felétek a jelzéseket.

*Lehetőleg úgy érkezzünk a találkozóra, hogy a legtöbben már kitöltötték a kérdőívet. A találkozón ezt kitölteni esetleg valami szünetben lehet, és a kérdések közül csak néhánnyal lesz lehetőség foglalkozni élőben.*

1. **Rövid tájékoztatás a szinodalitásról, azaz mi fog rájuk várni a mai napon**

Közvetlenül a köszöntők után javasolt, 10-15 percben. Ezen a találkozón ugyanis nem az előadás a lényeg, hanem az, hogy átéljük, megvalósítsuk azt, amiről az előadás nyersanyaga szól. Tehát előadás helyett.
Itt el kell hangozzon a nap menete, és az is, hogy miért így épül fel a nap, mi a célunk. Az imáról is beszéljünk, hogy mi fog ott történni.

*Esetleg az ima még megelőzheti ezt a programot (3-as pont), ha valaki úgy szeretné, de tematikusan jobb, ha előbb van a tájékoztatás.*

1. **Közösségi ima**

Legalább 30 perc! Vezetett imádság, de lehetnek benne csendes részek.

Az ima célja: a szinodális folyamat kérdéseit Isten elé vinni, és őt kérdezni, mi az Ő akarata, milyen megoldások, kiutak vannak az Egyház számára. Egyszerűbben: a cél, hogy gondolkodjanak a kérdéseken az ima kereteiben. *Tök jó, ha valaki személyes imájában magában azon töpreng, ő mit tehetne, vagy mit várhat Isten. Ennek a gondolkodásnak kell megágyazni, és erre kell a tájékoztatón is kitérni. Persze nem fog mindenki ezen gondolkodni, de a lehetőséget kell megadnunk.*

Az imához javasolt alapok:

* 1. a szinodális folyamat kérdései (a kérdőív rövidített verziója, papíron kinyomtatva, kiosztva a padba, mint gondolatébresztő) - megkérhetők a fiatalok, hogy állítsák számukra fontossági sorrendbe a kérdéseket, pl. 1. a legfontosabb-legérdekesebb, stb. Ez megkönnyíti a kiscsoportos beszélgetést
	2. az előadás mellékletének anyagai a Pápától. Benne a gazdag ifjú története
	3. imamódok kipróbálása az ,,Istent meghallani” témában, akár forgórendszerben, vagy csak egy-két módszer egymás utáni alkalmazása: dicsőítés, csend, tánc, ima Bibliával, Rózsafüzér, hálaadás, stb. ahány imamód van, annyiféle.
1. **Háromfordulós kiscsoport**

6-7 fős, egyénenként különböző hátterű, tehát nem szimpátia, vagy lakhely alapján szervezett csoportok.
Kellék: csomagolópapír (vagy más alkalmas papír) és filctollak minden csoportnak.
Minden csoportnak kell egy csoportvezető és egy jegyző. Utóbbi feladata, hogy segítsen leírni, amiben a közösség megállapodik. Ha a válaszokat csomagolópapírra írják a tagok, akkor szerepe háttérbe kerül.
Természetesen a csoport bővíthető bemutatkozással, esetleg játékkal.

A csoportra kellő időt kell hagyni, egy-másfél óra is lehet.

**Megosztókör,** ki mit élt meg az imában az elmélkedési (szinódusi) kérdésekkel kapcsolatban.
Fontos, hogy itt ne kommentálja senki senkinek a megosztását! Ezt előre el is kell nekik mondani. Itt mindenki csak megoszt, válaszokat nem adunk.

Itt meg lehet azt is osztani, mi volt az első 3-4 legfontosabb kérdés a számukra.

**A kör után kis csendet tartunk,** amire érdemes őket felkészíteni. A csendben gondolkodjanak az elhangzottakon! Magánimádságra is alkalmas. Akár csak egy perces is lehet, de vegyék komolyan.

**Kit mi fogott meg?**

Ebben a körben azt osztjuk meg, hogy az előző kör alapján kiben milyen gondolatok indulnak el. Továbbra sem azon csámcsogunk, ki mit mondott, de lehet a többiek gondolatához kapcsolódni, tovább folytatni a gondolatmenetet. Itt lehet reflektálni arra is, hogy a csendben milyen gondolatok fordultak meg bennük a témával kapcsolatban.

Itt szóbajöhetnek új kérdések és megoldatlan kérdések is, ezeket a jegyző jegyezze, vagy írjátok fel egy lapra közösen.

**Újabb kis csend következik,** ahol átgondolandó, hogy a felírtak és elhangzottak milyen megoldásokat igényelhetnek, illetve a felírt megoldások valóban az Isten akarata szerintiek-e. Ebben segít, ha arra figyelnek, melyek azok az írások, gondolatok, amik hosszantartó békét sugároznak, és melyek azok, amik inkább zavart, furcsa érzéseket keltenek, vagy nem egyeztethetők össze pl. a tízparancsolattal, vagy alapvető tanítással.

**Összegzés:**

Itt egy körkérdést felteszünk, hogy mit tanultak a szinodális folyamatról. A felkészült csoportvezető segít, ha nem sikerülne eltalálni a csoportnak a szinodális folyamat fő jellemzőit (találkozás, egymás és a kívülállók meghallgatása, felismerni a megoldást, odafigyelni egymásra, javaslatot tenni…)

Majd a csoport eldönti, mit karikázzanak be a lapon, vagy egyáltalán mit írjanak össze a jegyző segítségével, azaz mit szeretnének jelezni a többiek felé. Ez a tisztázat nagyon fontos, mert azzal dolgoznak majd a szintézist készítők, amit ti a csoportban leírtok. Sőt, közvetve az egyházmegye, az ország, a kontinens, és végső soron a pápa felé küldött dokumentum alapanyagát is a ti írásaitok adják.

A kiscsoport végén **a záróimádsághoz spontán hálaimákat** javasolnak a számunkra. Pl. körbeadunk egy kis keresztet, és mindenki megköszön valakit, vagy ha nem tud mit mondani, mond egy áment és továbbadja a keresztet. De más módon is lehet…

1. **Visszajelzés és folytatás**

A kiscsoportok képviselői akár mindenki felé, de legalább a vezetők felé prezentálják a visszajelzéseiket. Ha erre nem lenne közös idő a kiscsoport után (pedig ez is hasznos, ha mindenki közösen meghallgatja egy 20-30 percben, ki mire jutott), akkor legalább a program végén a vezetők felé kell megosztani az eredményeket, hiszen később ebből készül a szintézis.

A találkozón fontos azt is elmondani a résztvevőknek, hogy a szinódusi út hogyan folytatódik a számunkra és a világegyház számára:

Visszajelzéseitekből szintézis készül, amit továbbküldünk az egyházmegye felé, ők is készítenek szintézist, és továbbküldik, kontinensenként fog folytatódni a munka.

Ránk pedig a szintézis alapján további gondolkodás és tervezés vár, mert szeretnénk a jövőben is úgy építkezni, hogy figyelembe vesszük a visszajelzéseiteket.

1. **Itt marad még ki idő.**

Akár itt, akár a napot máshogy csoportosítva gazdagítható még a találkozó további játékkal, zarándoklattal, bármi célszerű programelemmel.

1. **Hálaadó imádság, szentmise**

A szinodális folyamat méltányolja a liturgiát, de nem írja elő a szentmisét, hiszen nem kif. egy ifjúsági találkozóban gondolkodik. A régiós találkozóknak viszont elengedhetetlen kelléke a szentmise, ami jelen esetben inkább a program végére javasolt a reggeli ima tematikája miatt. Ez a szentmise egy hálaadás lehet a napért, akár a könyörgéseket is meg lehet írni, és lehet könyörögni a szinódusi szándékokért, kérdésekért, témákért. Pl. minden kiscsoport ír egy könyörgést az összegzésnél, amit felolvasnak a csoport nevében.

1. **Szintézis készítése**

Minden szinodális ifjúsági találkozó után fontos számot vetni arról, mi hangzott el. Imádkozni, és imádságban eldönteni, mi az, ami továbbküldésre érdemes. E szintézist a kisebb testvérek egy vállalkozó munkacsoportja, vagy a régiófelelősök készíthetik el, de természetesen, ha erre nem lenne kapacitás, kérhetik az iroda segítségét. Ez esetben a papírra leírt anyagokat el kell küldeni az irodára, és legalább telefonon egyeztetni kell szóban is a kisebb testvérek, vagy régiófelelősök benyomásairól, meglátásairól. A szintéziseteket utána egyesítjük, csinálunk egy összrégiós szintézist, amit továbbítunk az egyházmegyének.

**Figyelem!**

* A dokumentumok szerint fontos elv, hogy próbáljunk meg mindenkit elérni! A régiótok területén élő minden fiatalt, különösen a megkeresztelteket, ha hívőknek vallják magukat, ha nem. Ennek eszköze az online kérdőív, amit központilag megcsinálunk, nektek csak továbbítani kell.
* Az eléréshez javasolják a közvetítést rádión, online csatornákon, sms-en keresztül, vagy bármi módon, ami működhet. Erre találtuk ki a kérdőívet, de megfontolandó, hogy annak ellenére, hogy személyes találkozó valósul meg, akár csak egy egyszerű telefonnal youtube, vagy facebook közvetítést is végezzen valaki, amit előre hirdetünk. Ez az éppen beteg, vagy karanténban lévő fiataloknak is egy bekapcsolódási lehetőség.
* Külön kiemelik a perifériára szorultakat. Tehát olyanokat, akiket eredendően nem is akarnánk elérni, eszünkbe sem jutna, hogy velük is foglalkozzunk. Ferenc Pápa szándéka az, hogy senkit ne hagyjunk ki.